Papersnake/gushiwen huggingface dataset:
刘岩居士再和去年中秋见贻次韵
姜特立（宋代）

苍茫云海渺无津，玉户初圆绝点尘。
万里共欣云叶净，一年争看桂华新。
狂吟定约六七友，低唱可无三两人。
今日公来赓旧曲，梅山惊动主林神。
景州开福寺塔
姚鼐（清代）

百里见卓锥，震旦仰雄最。叩门谒香台，据地乃非大。

削立外无阶，穿空中不碍。矫立长风巅，万里散秋籁。

天地莽相围，白日转檐外。太行青嶂断，烟雾积幽蔼。

漳汶与滹沱，流空忽交会。帆樯趋溟渤，鸿雁下吴会。

回首送秋云，萧萧出燕塞。缅思开皇年，建造盛幢盖。

移国女宠阶，贻家适宗废。福田安得长，遗迹岿犹在。

嗟余尘鞅倦，聊驻绝景对。落景下层梯，茫茫广川晦。
雨中花·夜行船
苏轼（宋代）

雨中花慢 初至密州。以累年旱蝗。斋素累月。方春牡丹盛开。遂不获一赏。至九月。忽开千叶一朵。雨中特为置酒。遂作。

今岁花时深院，尽日东风，荡扬茶烟。但有绿苔芳草，柳絮榆钱。闻道城西，长廊古寺，甲第名园。有国艳带酒，天香染袂，为我留连。
清明过了，残红无处，对此泪洒尊前。秋向晚，一枝何事，向我依然。高会聊追短景，清商不暇馀妍。不如留取，十分春态，付与明年。
贪泉
方信孺（宋代）

泉本无贪人自清，何须一酌始忘情。
回车胜母君知否，见说曾参亦好名。
登忆谢亭并呈质弟
许及之（宋代）

争不游山忆谢公，亭成孤屿恰当中。山低山仰今朝异，潮落潮生自古同。

几欲弄舟移白日，何当把钓待秋风。惠连幸自还乡里，独恨池塘句不工。
升平公主旧第
罗隐（唐代）

乘凤仙人降此时，玉篇才罢到文词。两轮水磑光明照，

百尺鲛文换好诗。带砺山河今尽在，风流樽俎见无期。

坛场客散香街暝，惆怅齐竽取次吹。
兵
梅尧臣（宋代）

太平无战阵，汉卒久生骄。
金甲不曾擐，犀弓应自调。
嗟为燎原火，终作覆巢枭。
若使威刑立，三军岂敢嚣。
冬至节假赋愁阴喜霁
黄彦平（宋代）

日出湖山丽，寒销草树芳。
裙腰先惠碧，妆额次梅黄。
目极绵绵道，心清细细香。
南枝春不浅，东阁兴难忘。
墙东二首
张耒（宋代）

墙东椿老叶已尽，堂下菊丛无复香。
长安风埃岁已晚，闭门不出马毛长。
真炉鼎颂
周无所住（宋代）

头上顶天，脚下踏地。
中有一物，煆成宝器。
龄叟得稼山好语因赞之
陈著（宋代）

高怀不是爱山行，钟鼓楼高有宿盟。
今夜老禅联榻卧，定应说到有西成。
见佳人负钱出路
郑世翼（唐代）

独负千金价，应从买笑来。只持难发口，经为几人开。
长亭怨（别陈行之）
张炎（宋代）

跨匹马、东瀛烟树。转首十年，旅愁无数。此日重逢，故人犹记旧愁否。雨今云古。更秉烛、浑疑梦语。衮衮登台，叹野老、白头如许。

归去。问当初鸥鹭。几度西湖霜露。漂流最苦。便一似、断蓬飞絮。情可恨、独棹扁舟，浩歌向、清风来处。有多少相思，都在一声南浦。
寄献仆射相公
王禹偁（宋代）

三朝文匠百僚师，再秉洪钧七政齐。
一道白麻来玉署，两条红烛上沙堤。
池波尚浴当时凤，省树犹存旧日鸡。
炉冶正开无弃物，应怜折剑在尘泥。
予元丰戊午岁自楚至宋由柘城至福昌年二十有
张耒（宋代）

宋玉台前官树林，十年孤客独沾襟。
白头青鬓隔存殁，落日断霞无古今。
暮云梁苑雁鹜暗，久泛吴船江海深。
阅世悲欢嗟老眼，呼儿取酒十分斟。
吊杜工部墓
梁以壮（明代）

漫漫夜色影吟孤，酒破愁城不可无。薄宦飘零空白首，一生遭可在穷途。

当沉大雅风将变，独继离骚血易枯。曾吊青莲汝知己，楚烟吴月接江湖。
过内黄县
韦庄（唐代）

相州吹角欲斜阳，匹马摇鞭宿内黄。僻县不容投刺客，

野陂时遇射雕郎。云中粉堞新城垒，店后荒郊旧战场。

犹指去程千万里，秣陵烟树在何乡。
天游斋
李伯玉（宋代）

丈人未始出吾宗，草靡波流尽太冲。
七窍凿开无混沌，六根消太尽圆通。
法身兔角声闻外，法事牛毛梦幻中。
谁会天游更端的，瘦梅疎竹一窗风。
蛾眉峰
释延寿（宋代）

盘空势险露岩根，深洞声寒落石泉。
好是雨馀江上见，水云僧出认西天。
用汉中帅阎才元侍郎韵，送樊子南西归，兼呈
范成大（宋代）

万里山巅与水涯，春风招看杏园花。
几来科第直溷子，此去文章应满家。
休学游仙穷越雟，且从知己控褒斜。
南楼东望当思我，药裹堆中两鬓华。
冬晴日得闲游偶作
陆游（宋代）

不用清歌素与蛮，闲愁已自解连环。
闰年春近梅差早，泽国风和雪尚悭。
诗思长桥蹇驴上，棋声流水古松间。
牋天公事君知否？止乞柴荆到死闲。
叶梦授送家园梅花且以绝句十五章见示次其韵 其五
李纲（宋代）

傍雨移梅趁小寒，探春几度独凭栏。不知冷淡缘何事，偏得幽人带笑看。
和吴寺丞喜雪
杨万里（宋代）

珠唾银钩赠一通，炯如密雪随寒空。
飞来数片不沾袖，剪出六寒全是风。
骨冷魂冷残醉里，日光玉洁晚晴中。
先生秀句今无敌，谁诵相如奏舜瞳。
喜晴
吴芾（宋代）

始喜晴天照眼明，忽惊风雨报秋声。
天公也念悲秋客，还扫群阴作晚晴。
九日满坦山
刘秉忠（元代）

凌云气节鬓惊秋，书剑荒寒事远游。万里岚光乘马背，一川红叶上鳌头。

西风不管参军帽，绝塞空凋季子裘。谁把茱萸念行役？凭高拭目望神州。
梅花诗
邵雍（宋代）

荡荡天门万古开。几人归去几人来。
山河虽好非完璧。不信黄金是祸胎。
湖山一梦事全非。再见云龙向北飞。
三百年来终一日。长天碧水叹弥弥。
天地相乘数一原。忽逢甲子又兴元。
年华二八乾坤改。看尽残花总不言。
毕竟英雄起布衣。朱门不是旧皇畿。
飞来燕子寻常事。开到李花春已非。
胡儿骑马走长安。开辟中原海境宽。
洪水乍平洪水起。清光宜向汉中看。
漫天一白汉江秋。憔悴黄花总带愁。
吉曜半升箕斗隐。金乌起灭海山头。
云雾苍茫各一天。可怜西北起烽烟。
东来暴客西来盗。还有胡儿在眼前。
如棋世事局初残。共济和衷却大难。
豹死犹留皮一袭。最佳秋色在长安。
火龙蛰起燕门秋。原璧应难赵氏收。
一院奇花春有主。连宵风雨不须愁。
数点梅花天地春。欲将剥复问前因。
寰中自有承平日。四海为家孰主宾。
菩萨蛮（甲午秋作）
丘崈（宋代）

秋声夜到秋香院。重帘试卷都开遍。只似旧时香。更添些子黄。

绮窗人共赋。犹忆分香句。别后几回秋。见花空复愁。
答国镇见迓之什 其二
朱松（宋代）

渊明把菊对清秋，醉里诗豪万象流。画出多情愁绝处，七峰明灭断云收。
侯机宜挽词三首 其三
许及之（宋代）

掀髯握手话心期，录录俦中独见知。官职有惭公过许，行藏无见我何为。

直书实行人能读，厚德深功世莫窥。有子传家吾不恨，西风吹袂涕垂颐。
宫词 其四十二
赵佶（宋代）

瑶林新睹玉为墀，瑞竹双擎待凤枝。共本分岐骈粉节，龟趺御制有新诗。
颜阖
苏轼（宋代）

颜阖古有道，躬耕自衣食。
区区鲁小邦，不足隐明德。
轺轩来我门，聘币继金璧。
山门应使者，耕稼不谋国。
但疑误将命，非敢惮行役。
使者反锡命，户庭空履迹。
薄俗徇世荣，截趾履之适。
所重易所轻，隋珠弹飞翼。
伊人畏照影，独往就阴息。
鼎俎荐忠贤，谁能死燔炙。
念彼藏衣冠，安知获尧客。
送朱世昌使蜀七首?此诗卷二十已收，题：“送运判朱朝奉入蜀七首。
”?
秋日杂感
陆寅（清代）

翘首天涯那可凭，丹枫一望泪初凝。却羞轵里逢严遂，曾否夷门辱信陵。

揽镜未应头似雪，埋忧不办酒如渑。棹歌且逐中流去，荡桨操舟我亦能。
十六观经颂·日观第一
释遵式（宋代）

正坐面西想日轮，见日欲没如悬鼓。
见已闭目开目间，皆令明了心坚住。
王国祀仁祖庙乐八章 其四 亚献奏清和之曲
宋濂（明代）

穆穆灵宫，庭燎有炜。贰觞载升，神其乐止。其乐伊何，锡我繁祉。

磐石之宗，本支百世。
观牲五章
李梦阳（明代）

赫赫明明，天子攸行。以修肇褅，以对于上帝。

天子至止，观牲于郊。龙旂交交，马鸣萧萧。

帝至于郊，于赫有临。载穆载钦，曰岁事是歆。

帝降于圉，牺人脱楅。羊牛鹿豕，■■濯濯。

濯濯甡甡，翔帝之圉。其牲孔硕，甫甫麌麌。

城人伐鼓，帝至郊所。干旄淠淠，虎士孔武。乘彼大路，八鸾与与。

昭于万邦，光于皇祖。
金匙银箸滩
黄衷（明代）

初过金匙神不寒，再过银箸正长叹。我没金匙银箸意，鹧鸪声里路漫漫。
和陆郎中
姜特立（宋代）

午庭风雨撼高槐，一洗城头十丈埃。
老子坐间寻句去，故人门外寄诗来。
劲锋久服穿杨妙，钝思深惭击钵催。
请佩左符君未可，要听吟思发春雷。
种梨
蒲松龄（清代）

有乡人货梨于市，颇甘芳，价腾贵。有道士破巾絮衣，丐于车前。 乡人咄之，亦不去；乡人怒，加以叱骂。道士曰：“一车数百颗，老衲止丐其一，于居士亦无大损，何怒为？”观者劝置劣者一枚令去，乡人执不肯。肆中佣保者，见喋聒不堪，遂出钱市一枚，付道士。道士拜谢。谓众曰：“出家人不解吝惜。我有佳梨，请出供客。”或曰：“既有之，何不自食？”曰：“我特需此核作种。”于是掬梨大啖，且尽，把核于手，解肩上镵，坎地深数寸，纳之而覆以土。向市人索汤沃灌。好事者于临路店索得沸渖，道士接浸坎处。万目攒视，见有勾萌出，渐大；俄成树，枝叶扶苏；倏而花，倏而实，硕大芳馥，累累满树。道士乃即树头摘赐观者，顷刻向尽。已，乃以镵伐树，丁丁良久，方断；带叶荷肩头，从容徐步而去。

初，道士作法时，乡人亦杂众中，引 领注目，竟忘其业。道士既去，始顾车中，则梨已空矣。方悟适所表散，皆己物也。又细视车上一靶亡，是新凿断者。心大愤恨。急迹之。转过墙隅，则断靶弃垣下，始知所伐梨本，即是物也。道士不知所在。一市粲然。

异史氏曰：“乡人愦愦，憨状可掬，其见笑于市人，有以哉。每见乡中称素封者，良朋乞米，则怫然，且计曰：‘是数日之资也。’ 或劝济一危难，饭一茕独，则又忿然，又计曰：‘此十人、五人之食也。’ 甚而父子兄弟，较尽锱铢。及至淫博迷心，则倾囊不吝；刀锯临颈，则赎命不遑。诸如此类，正不胜道，蠢尔乡人，又何足怪。”
夜泊牛口
苏轼（宋代）

日落红雾生，系舟宿牛口。
居民偶相聚，三四依古柳。
负薪出深谷，见客喜且售。
煮蔬为夜餐，安识肉与酒。
朔风吹茅屋，破壁见星斗。
儿女自咿嚘，亦足乐且久。
人生本无事，苦为世味诱。
富贵耀吾前，贫贱独难守。
谁知深山子，甘与麋鹿友。
置身落蛮荒，生意不自陋。
今予独何者，汲汲强奔走。
马嵬
郭辅畿（明代）

渔阳鼙鼓忽三挝，宛转峨眉别翠华。此日荔枝成恨果，当年芍药总愁花。

怨深生死心难隔，情至人天路不遐。蜀道至今悲锦袜，谁怜战骨化猿沙。
梅花岭记
全祖望（清代）

顺治二年乙酉四月，江都围急。督相史忠烈公知势不可为，集诸将而语之曰：“吾誓与城为殉，然仓皇中不可落于敌人之手以死，谁为我临期成此大节者？”副将军史德威慨然任之。忠烈喜曰：“吾尚未有子，汝当以同姓为吾后。吾上书太夫人，谱汝诸孙中。”

五日，城陷，忠烈拔刀自裁，诸将果争前抱持之。忠烈大呼德威，德威流涕，不能执刃，遂为诸将所拥而行。至小东门，大兵如林而至，马副使鸣騄、任太守民育及诸将刘都督肇基等皆死。忠烈乃瞠目曰：“我史阁部也。”被执至南门。和硕豫亲王以先生呼之，劝之。忠烈大骂而死。初，忠烈遗言：“我死当葬梅花岭上。”至是，德威求公之骨不可得，乃以衣冠葬之。

或曰：“城之破也，有亲见忠烈青衣乌帽，乘白马，出天宁门投江死者，未尝殒于城中也。”自有是言，大江南北遂谓忠烈未死。已而英、霍山师大起，皆托忠烈之名，仿佛陈涉之称项燕。吴中孙公兆奎以起兵不克，执至白下。经略洪承畴与之有旧，问曰：“先生在兵间，审知故扬州阁部史公果死耶，抑未死耶？”孙公答曰：“经略从北来，审知故松山殉难督师洪公果死耶，抑未死耶？”承畴大恚，急呼麾下驱出斩之。

呜呼！神仙诡诞之说，谓颜太师以兵解，文少保亦以悟大光明法蝉脱，实未尝死。不知忠义者圣贤家法，其气浩然，常留天地之间，何必出世入世之面目！神仙之说，所谓为蛇画足。即如忠烈遗骸，不可问矣，百年而后，予登岭上，与客述忠烈遗言，无不泪下如雨，想见当日围城光景，此即忠烈之面目宛然可遇，是不必问其果解脱否也，而况冒其未死之名者哉？

墓旁有丹徒钱烈女之冢，亦以乙酉在扬，凡五死而得绝，特告其父母火之，无留骨秽地，扬人葬之于此。江右王猷定、关中黄遵严、粤东屈大均为作传、铭、哀词。

顾尚有未尽表章者：予闻忠烈兄弟，自翰林可程下，尚有数人，其后皆来江都省墓。适英、霍山师败，捕得冒称忠烈者，大将发至江都，令史氏男女来认之。忠烈之第八弟已亡，其夫人年少有色，守节，亦出视之。大将艳其色，欲强娶之，夫人自裁而死。时以其出于大将之所逼也，莫敢为之表章者。

呜呼！忠烈尝恨可程在北，当易姓之间，不能仗节，出疏纠之。岂知身后乃有弟妇，以女子而踵兄公之余烈乎？梅花如雪，芳香不染。异日有作忠烈祠者，副使诸公，谅在从祀之列，当另为别室以祀夫人，附以烈女一辈也。
癸卯正月七日燕馆得王子梅张仲远书追赋一律示仲远兼寄子梅
李尚迪（清代）

客中人日思冥冥，取次诗函眼忽青。细数旧游如断梦，几多知忽又晨星。

杂花三月江南路，名士千秋历下亭。自笑敝裘何所事，乘桴吾道在沧溟。
小雨朝归东轩
刘敞（宋代）

小雨车马息，微风窗户虚。尘埃顷洒埽，蝇蚋一讴除。

高枕华胥梦，忘言藏室书。不知吾丧我，安更问其馀。
句
佚名（宋代）

但看建德安民榜，即是虚翁德政碑。
小重山（杨花）
赵长卿（宋代）

枝上杨花糁玉尘。晚风扶起处，雪轻盈。扑人点点细无声。谁能惜，撩乱满江城。

忍泪未须倾。十年追往事，叹流莺。晓来雨过转伤情。铺池绿，遗恨寄浮萍。
赈荒后为吴令公作
卢龙云（明代）

东南民力久堪怜，菜色何曾似近年。老稚不禁途有殍，流离多是突无烟。

三城未下蠲租诏，十郡都烦劝赈钱。此日孓遗方记忆，江头曾挽令公船。
句
梁栋（宋代）

千株守红死，一点反魂归。
南楼晚望
李弥逊（宋代）

海角长安望尔赊，日边云影更横斜。
身闲梦觉俱成蝶，眼病朝昏只见花。
可但陶潜能避俗，不应范蠡便浮家。
君恩未报惊华发，目断飞鸿水四涯。
长信宫中草
曹勋（宋代）

长信宫中草，年来特地长。
无人同步辇，门外度斜阳。
山中吟七首 其二
毛珝（宋代）

采薇作庭实，纫兰作筐篚。持以荐王公，谓可蘋藻比。

王公龋齿谢，王门何用此。问客姓与名，或是孤竹子。
偈三十五首
释祖珍（宋代）

向上一路，千圣不传。
恁麽明得，十万八千。
桃红李白蔷薇紫，问著春风总不知。
答招隐
罗荣祖（宋代）

荡荡唐尧德，乃有箕山臣。
巍巍周武功，不乏采薇人。
四皓自躭洛，两龚岂避新。
并介实天性，离奇非世珍。
君虽羞独割，余敢辱均茵。
东臯足舒啸，南亩可充囷。
弗罫圣人网，常期鸥鸟亲。
和晁令首夏道中
许广渊（宋代）

山盘村曲晓烟迷，昼静新禽信意啼。风敛雨痕千嶂碧，日烘蚕意万家齐。

叶怜绿密真成幄，花惜红深又落泥。气候宜人尤解倦，夕阳归路绕长溪。
惜黄花
王哲（金朝）

昨朝酒醉，被人缚肘。桥儿上、扑到一场漏逗。任叫没人扶，妻儿总不救。

猛省也、我咱自咒。儿也空垂柳。女空花秀。我家妻、假作一枝花狗。

我谨切堤防，恐怕著一口。这王三、难为闲走。
三生石上图
郑关（明代）

三生意已传，一曲歌还歇。何物识同心，西山旧萝月。
慈氏院僧了通欲以常庵所书嵩明教尊僧篇付诸剞劂以永其传以广其流布居士欢喜因为说偈言
虞俦（宋代）

明教宗风留纸上，常庵心法见毫端。若人于此能三省，成佛元来总一般。
又次韵三首
廖行之（宋代）

一年好景今露萤，试问谁濯沧浪缨。
随时动遭不事谤，洁己自觉太清生。
西风常次乐郊路，好酒不博当朝卿。
浩然十里马蹄疾，未到城门打鼓声。
谢友人惠袜布
赵汝礩（宋代）

客里行终日，难逢识面人。
所交新有几，相语又俱贫。
句□推敲长，情增邂逅亲。
丝絇到双足，那敌袜材真。
和张文潜有所叹韵
虞俦（宋代）

老骥困盐车，四足若有绊。
莺鸠抢榆枋，控地不能远。
我本田家子，释耒事游宦。
少壮耻干请，老大谁推挽。
抚字亦徒劳，催科宁趣办。
於心傥无愧，此首何妨挽。
财由政事足，轲也岂好辩。
苟得而富贵，孰若甘贫贱。
解连环
王允持（清代）

乱帆零雨，对清尊潋滟，缓歌金缕。便醉里、暂解离愁。

奈灯暗酒醒，两眉还聚。寂寞芙蓉，但回首、露汀烟渚。

听琵琶水面，宛转玉人，枕畔私语。

无端顿成间阻，望关河浩渺，有恨谁诉？纵解寄、千里相思，怕回雁峰头，峭难飞度。

天末羁魂，梦不到、绿窗朱户。倩西风、一时吹转，暮云断处。
以黄公金华伯五字为韵上黄仲秉侍郎 其一
周孚（宋代）

求道固多岐，我马玄以黄。耳闻老叔度，欲聚三月粮。

今日复何幸，得上君子堂。医门不拒疾，请试囊中方。
海阳十咏。飞练瀑
刘禹锡（唐代）

晶晶掷岩端，洁光如可把。琼枝曲不折，云片晴犹下。

石坚激清响，叶动承馀洒。前时明月中，见是银河泻。
送杜常
吕陶（宋代）

壮士轩昂早，穷涂蹭蹬多。直将天命说，其奈客愁何。

晚岁饶归兴，青春亦浩歌。旧溪如何守，应便挂渔蓑。
琴曲歌辞。别鹤
杜牧（唐代）

分飞共所从，六翮势摧风。声断碧云外，影孤明月中。

青田归路远，月桂旧巢空。矫翼知何处，天涯不可穷。
山中古松
薛嵎（宋代）

曾经雷斧劈，上有鶻巢腥。
过客谁摽纸，山精此托灵。
虬龙云际顶，龟鸟土中苓。
月夜境荒寂，秋声不可听。
僧问缘生义
释重顯（宋代）

义列缘生笑未闻，孰呈布鼓向雷门。
金刚铁券诸方问，报道三千海岳昏。
校书郎杨凝往年以古镜贶别今追赠以诗
李益（唐代）

明镜出匣时，明如云间月。一别青春鉴，回光照华发。

美人昔自爱，鞶带手中结。愿以三五期，经天无玷缺。
挽罗宗卿
吴泳（宋代）

晓月璿源澹，春风璧水香。
一条冰透骨，五色凤鸣岗。
翳彼菟裘老，伤哉宝鉴亡。
囊封尚生意，今与日争光。
十一月二日自襄阳赴谷城将游太岳
顾璘（明代）

晓出襄阳郭，暮投谷城徼。地势益高衍，山形稍奔峭。

风霁云雾豁，残阳露微照。天乎借良辰，人也谐宿好。

明登崒嵂间，千里骋遐眺。
山中云
周权（元代）

空山有白云，雅与高人约。卷舒本何心，乃似悦遐瞩。

色幽淡山翠，意远度溪绿。日暮久徘徊，前村雨应落。
游定林寺即荆公读书处四首 其一
杨万里（宋代）

钟山已在万山深，更过钟山入定林。穿尽松杉行尽石，一庵犹隔白云岑。
夏日山居好十首 其五
舒岳祥（宋代）

夏日山居好，凉风树下生。三茶还可瀹，二韭尚堪烹。

永日闲言语，平生实讲明。半空飞赤电，燕坐不须惊。
西园堂榭落成种植毕工偶成口号十首呈参政张
周麟之（宋代）

钩帘待燕春风里，把酒酬花夜月前。
更启西窗纳清景，烟光如画拥斜川。
菜佣行
石宝（明代）

长安城中吏夜奔，星飞趣对御史门。抱蔬易粟入里巷，实以芥蒂生嚣諠。

朱衣赫怒授大杖，此恶不得从轻论。妻孥被系尽泥首，仰天抆泪声喑吞。

嗟哉狐狸扇腥风，却縳鸡与狗。那知白日狼豺行市中，吏不敢问士反走。

张公周公世岂有。
次韵公显赋蜡梅诗二首 其一
张纲（宋代）

寿阳催妆花睡起，半额残黄娇欲语。香魂浮动满幽思，着莫春风暗相与。

李侯铁心似广平，笔力万钧谈笑举。诗成夜诵更清绝，向来谁识袁临汝。

句中有味应独知，吟罢馀甘发微咀。
送裴明州（一本有郎中徵三字）效南朝体
戴叔伦（唐代）

沅水连湘水，千波万浪中。知郎未得去，惭愧石尤风。
婺妇词
郭奎（元代）

东家妇，西家泣，东边浮云西边日。年芳良在兹，朱颜如舜华。

城头月出夜将半，玉阶金井啼寒鸦。忆昔未嫁初，娇笑父母侧。

郎骑竹马妾倚床，手折樱桃共郎剧。同居乡里两无猜，长大亦得为家室。

自从结发能几时，风尘四起遭离别。良人执戟好戎马，出门屡致殷勤词。

一朝富贵从所欲，黄金满籯珠满斛。孤人之子寡人妻，积恶既盈祸亦速。

美人如花歌未央，中庭日落悲且伤。报仇壮士在咫尺，十年兵散空彷徨。

空彷徨，不能已，顾妾哀啼泪如洗。阿姬宠妓随乱兵，泥污残尸孰敢视。

空遗贱妾与小姑，东家流落西家居。五更泣罢向姑学，愿姑无如妾命薄。
万秀才园斋
宋祁（宋代）

仁里乐丘园，茨茅构回轩。
槛风丛篠密，畦雨晚菘繁。
列岫非他境，疏流即故源。
彦伦回驾日，于此愧惊猿。
为通州守赋绿漪亭二首 其一
姜特立（宋代）

亭占佳名淮海东，六丁拥上水仙宫。檐牙帘额烟霏里，人语歌声荷气中。

酒盏吸残千斛月，钓竿掷下一丝风。使君清德真如水，潭影人心尽日空。
乳燕飞
刘辰翁（宋代）

美放翁记此，足为后人开游赏之趣。盖花开三日色变，五日则后半开者盛，先半开者落矣。歌述此意，使观者有省

过雨城西路。看轻云、弄日花间，微寒如雾。谁是宣华门守者，报我十分开五。便痛饮、能销几度。寄语后来看花客，待看花、莫待开成树。成树也，半为土。

佺巢蜀锦今何许。记西湖、聚景村庄，王亭谢墅。冷落柯丘二三子，更问何园韩圃。悄一笑、回车竹所。点点守宫包红泪，纵倾城、一顾倾城顾。家国事，正何与。
狼山
崔敦礼（宋代）

裹了青衫簪了缨，此身便是一浮萍。
五年客路春风熟，各里乡浮夜月明。
华鹤归来惊物变，白狼依旧逼人清。
山中老宿争迎我，辑杖相呼问甲庚。
挽故知容州朝请陶公章二首
易中行（宋代）

平塘古君子，出处一渊明。
诗句月般好，宦情云样轻。
从教五马贵，不博几鸥轻。
满目西山恨，遥途驻隆旌。
送江编修还蜀
周旋（明代）

阊阖初开晓仗移，佩环趋向玉阶辞。行舟惯见巴江险，策马何阶蜀道危。

花满锦城迎望远，诗成綵笔得归迟。只今帝载须才俊，还看夔龙集凤池。
米顾二使者入山二首 其二
释函是（明代）

万里天威在目前，灵山付嘱尚依然。寒岩牛火家风旧，清涕垂垂没后先。
句
马子严（宋代）

章村蓬荜两三家，篱落纵横被野花。
二月丁亥与诸友奠何先生毕退游北山智者寺书
金履祥（宋代）

来往师门十五年，此山曾近未跻扳。
于今始至滋怀恨，不见先生却见山。
新市杂咏十首
华岳（宋代）

云鬟烟鬓缕双鸦，一搦宫腰柳带花。
试问行云何处觅，画桥东畔是奴家。
寄孙冲主簿
张籍（唐代）

低折沧州簿，无书整两春。马从同事借，妻怕罢官贫。

道僻收闲药，诗高笑故人。仍闻长吏奏，表乞锁厅频。
首尾吟 其一三五
邵雍（宋代）

尧夫非是爱吟诗，诗是尧夫诧剑时。当煅炼时分劲节，到磨砻处发光辉。

长蛇封豕休撩乱，狡兔妖狐莫陆离。此器养来年岁久，尧夫非是爱吟诗。
题梅岭泉
孙鲂（唐代）

梅岭旧闻传，林亭势峞然。登临真不易，幽胜恐无先。

楚野平千里，吴江曲一边。标形都大别，洞府岂知焉。

飞阁横空去，征帆落面前。南雄雉堞峻，北壮凤台连。

烂熳三春媚，参差百卉妍。风桃诸处锦，洛竹半溪烟。

燕入晴梁语，莺从暖谷迁。石根朝霭碧，帘际晚霞鲜。

径柳行难约，庭莎醉好眠。清明时更异，造化意疑偏。

不独宜韶景，尤须看暑天。药苗繁似结，萝蔓猛如编。

珠亚垂枝果，冰澄汲井泉。粉墙蜩蜕落，丹槛雀雏颠。

炎气微茫觉，清飙左右穿。云峰从勃起，葵叶岂劳扇。

又见秋天丽，浑将夏日悬。红bW著霜树，香老卧池边。

菱芡谁铺绣，莓苔自学钱。暗虫依砌响，明月逗帘圆。

小砌滋新菊，高轩噪暮蝉。雨声寒飒飒，雁影晓联联。

释此何堪玩，深冬更可怜。窗中看短景，树里见重川。

冈阜分明出，杉松气概全。讴成白雪曲，吟是早梅篇。

创制谁人解，根基太守贤。或时留皂盖，尽日簇华筵。

谁咏忧黎庶，狂游泥管弦。交加丰玉食，来去迸金船。

侍从非常客，俳谐像列仙。画旗张赫奕，妖妓舞婵娟。

罢宴心犹恋，将归兴尚牵。只应愁逼夜，宁厌赏经年。

孤贱今何幸，跻攀奈有缘。展眉惊豁达，徐步喜周旋。

讽咏虽知苦，推功靡极玄。聊书四十韵，甘责未精专。
题王雨时亲家遗照二首 其二
张洵佳（清代）

临歧握手泪如丝，犹记河梁送别时。名士散场君太早，劳人返辙我偏迟。

墓门宿草成千古，野店黄垆酹一卮。不尽死生离别感，故人情重为题诗。
挽十一伯奉议
黄公度（宋代）

弓冶传家学，才名观国宾。谭经至白首，投老漫青纶。

北去曾乘险，南归益自珍。要知超悟处，缥帙有离尘。
巴陵官舍二题·潇洒堂
孔武仲（宋代）

旅平凹处剪荆榛，画栋明窗学隐身。
政简琴书聊度日，地间花木为留春。
一杯浊酒迷今古，五字清吟泣鬼神。
暂伴登临对佳景，依襟浑觉减埃尘。
次韵刘中远见贻之什
郭印（宋代）

中原杀气昏，鱼鸟巢穴改。
城池失金汤，郡邑更守宰。
鸾旗狩吴越，朔骑满淮海。
维蜀限山川，无人识鍪铠。
五年愧端居，万里思行在。
官曹敢尸素，职事甘烦猥。
傥得容栖迟，奚暇择爽垲。
陋巷饱简瓢，邻墙挹兰茝。
新诗出清奇，高论吐雄迈。
谈谐不知倦，气充无是馁。
藉君风飘摇，祛我云靉靆。
相期树勋名，戮力熙帝载。
送梁上舍必得大学解试
李昴英（宋代）

南国去天远，行程勿滞留，
试期催负笈，战决胜焚舟。
澹墨题金榜，英声起璧流。
旦评期望久，着力在毫头。
送曾原伯运使归会稽，用送徐叔智韵
范成大（宋代）

秧田水满麦栖亩，劝农使者翩然去。
去年愁苦救荒时，岂敢梦为今日归。
天津桥西官柳陌，文书灯火长相觅。
江山信美不留人，寂寞回潮工送客。
镜湖一曲浙河工，万顷太湖蓑笠翁。
愿赓四愁作五咏，我所思兮思剡中。
建隆御楼三首
佚名（隋代）

华缨就列，左衽来王。
帝备烦焕，大乐铿锵。
礼成几阙，言旋未央。
一人有庆，万寿无疆。
案上梅花二首 其二
范成大（宋代）

地炉火煖日烘窗，一夜花须半吐黄。鼻观圆通熏百和，博山三夕罢烧香。
敬和堂尊洪先生西征二首 其二
夏良胜（明代）

老健真逾马据鞍，封侯不道丈夫难。阵图石上书千卷，钗钏途夫菜几盘。

壮略春分江雨断，雅歌夜逼蜀山寒。安排凯乐迎归节，虎拜蜩蝉换豸冠。
游春八咏 其五 狂吟红树
欧阳澈（宋代）

生涯随分便萧散，斗草摴蒲心绪懒。尚馀诗僻穷愈工，醉吟跌宕挥金盌。

爱携佳客懒寻春，残红枝下细论文。搜罗万象攒胸臆，笔端扫出春空云。
秋思
陆游（宋代）

一篇旧草天台赋，六幅新传太华图。
占尽人间清绝事，紫藤香起竹根炉。
反初
秦观（宋代）

昔年淮海未，邂逅安期生。
记我有灵骨，法当游太清。
区中缘未断，方外道难成。
一落世间网，五十换嘉平。
夜参半不寝，披衣涕纵横。
誓当反初服，仍先谢诸彭。
曦发阳之阿，餔餟太和精。
心将虚无合，身与元气并。
陟降三境中，高真相送迎。
琅函纪前绩，金薄鍚嘉名。
耿光洞寥廓，不借日月明。
故栖黄埃裹，绝想空复情。
下岭发舟
谭律（明代）

西风凉露下轻舟，沙水苍茫两岸秋。天北天南频极目，白云红日近高楼。
惜花一首
苏籀（宋代）

豁眼桃红思圣解，袭人兰郁比修能。
面脂靡曼负涂泽，绘彩化工夸斲冰。
茜粲芳穠触吟境，艳阳风色嗾狂朋。
倾壶箫管黳蓬鬓，沈顿金觥雹凸棱。
扈从航海
李正民（宋代）

云涛雪浪蹙天浮，隐隐征帆去未休。蛟蜃伏藏舟楫稳，将军何用说防秋。
偶成
曹彦约（宋代）

春入园林种种奇，化工施巧太精微。
山禽说我脸中事，烟柳藏他物外机。
即遣杏桃空际发，又令蜂蝶近前飞。
如何有眼无人见，只解西郊看落晖。
秋蕊香
陈允平（宋代）

晚酌宜城酒暖。玉软嫩红潮面。醉中窈窕度娇眼。不识愁深恨浅。

绣窗一缕香绒线。系双燕。海棠满地夕阳远。明月笙歌别院。
法济精舍分题赋会稽山
王祎（明代）

东浙佳山水，兹山势孰俦。朝仪曾会禹，祀典尚因周。

作镇誇吴越，分缠属斗牛。登高揽今古，千载思悠悠。
题改芷亭作水鉴亭
刘敞（宋代）

昔人种白芷，既以名此亭。今我开蠪渊，复以水鉴名。

吾岂异昔人，而徒易其称。所乐于水乎，内明而外清。

内明可比心，外清可照形。照形不吾欺，比心不吾倾。

虚静吾自居，逍遥以无营。会有水鉴贤，吾能与同登。
韩康公挽词三首 其三
刘攽（宋代）

乘舆锡临吊，朝士盛班辞。笳鼓千人仗，辒辌数仞旗。

坏梁萧画在，藏壑说舟移。无复龙渊剑，空传禹甸诗。
题诗紫极宫
吕岩（唐代）

宫门一闲入，临水凭栏立。无人知我来，朱顶鹤声急。
题百雁图
陆文圭（元代）

青天一张纸，群雁飞来远。
秋渚芦潇潇，徘徊下清浅。
若烹不能鸣，一一俱不免。
送刘嗣复都官赴辟秦州幕府四首
强至（宋代）

十万强弓略未弯，妖氛渐灭贺兰山。
元侯把诏开新府，上客随兰出故关。
诗酒不妨行乐外，功名只在立谈间。
主人待勒燕然石，谁道能铭独姓班。
次韵董叔宏山中有感
戴复古（宋代）

山中行乐处，百感上心来。
宿雾扫不去，好风吹自开。
岩花新得句，野水莫添杯。
不尽登临兴，扁舟棹月回。
伤骥
梅尧臣（宋代）

驽骥同一辀，迟速能几里。当其被问时，举策数耳耳。

驰骋心独存，压抑头不起。空传八骏名，未遇穆天子。
偈颂三十首
释慧晖（宋代）

路遮户外，家包云中。
客游三月，主居月宫。
久不闻表叔张平子安否觅使寄此
赵蕃（宋代）

一自书题阙寄将，不知今度几飞霜。
空云梅岭有驿使，可奈衡阳无雁行。
好趁荐章求北阙，莫因文价滞南荒。
已今快阁治诗板，准拟归舟略系傍。
和郑叔友题真如
黄公度（宋代）

南郡趋新幕，微官愧野人。
客怀投寺晚，归梦到家频。
岁月看蓬鬓，尘埃听葛贴。
相随一杯酒，且慰百年身。
己卯除夕次悔余同年韵
汪绎（清代）

红幡彩胜逐时新，柏子香生土室春。雪后原田皆种玉，风前蜡室欲销银。

友朋共吃残年饭，僮仆偕为守岁人。寥落自甘应不恨，倚闾惟念白头亲。
元夕晴
方回（元代）

渐暖风烟添软媚，新晴草木眩光晶。
天回地转春犹在，物是人非意自惊。
晚辈未宜欺老病，早年犹及见升平。
山城旧与钱塘似，灯火笙歌彻五更。
和宣叔乞笋伽陀二颂 其二
黄庭坚（宋代）

收夏筤，四月尾。雨斑斑，雷虺虺。茧栗幡，觳𧥆死。

数持来，勤老子。或遭骂，墙有耳。
饯潘吴二察院去国五首
刘黻（宋代）

涂碑共说台官去，局面还忧宰相来。
今古风多兴废事，只缘忠佞是胚胎。
京口即事
范仲淹（宋代）

突兀立孤城，诗中别有情。
地深江底过，日大海心生。
甘露楼台古，金山气象清。
六朝人薄命，不见此升平。
记牡丹事二首
刘克庄（宋代）

西洛名园堕劫灰，扬州风物更堪哀。
纵携买笑千金去，难唤能行一朵来。
西溪次韵九首 其五
刘跂（宋代）

秋风涨川谷，小汊亦容舠。落照收长缆，随流试短篙。

隔溪闻鼓枻，临海试观涛。解赋南州浦，前身何水曹。
九日
真山民（宋代）

懒把黄花插满头，正缘老大见花羞。
年来颇恨儒冠误，好倩西风吹去休。
远游十首
韩元吉（宋代）

海水赴大壑，雷奔堕空虚。
火轮煽金刚，荡然为尾闾。
一阖复一煽，乾坤犹户枢。
万生保灵根，至神守虚无。
尝以物所归，返观天地初。
偈颂七十六首
释子益（宋代）

天寒地冷，昼短夜长。
死灰拨尽，没可商量。
昨夜三更月到窗。
关陇平 其三
叶方霭（清代）

泾原既清，群贼大睢睢盱盱，延旦夕之命。帝命臣海，为陇民徙灾。

帝命臣勇，师出自西陲。
送通上人归上高 其二
谢逸（宋代）

一筇归去旧庵居，卧听修廊吼木鱼。寄语堂头老尊宿，祇题数字答君书。
送罗服周解馆
陈献章（明代）

恋恋江门愧尔曹，不离酒处见挥毫。等閒岁月抛铅椠，不卖声名到桔槔。

几个儿童供白发，一年灯火伴青袍。看花肯续春来约，莫待黄鹂辞碧稍。
某辛巳秋归自武林省先陇遂修亭宇浚溪流因思先人旧诗已随屋璧坏矣尚能记忆遂追和 其三
王十朋（宋代）

丘木森森已十围，满林清荫可栖依。每忧樵牧伤松柏，游宦三年两度归。
题致堂新州坐石
方岳（宋代）

棱层不隔梅花岭，万里相从识两翁。
却怪牧牛亭下路，石麟咫尺卧秋风。
赠致远 其二
周孚（宋代）

世正矜投笔，人谁话濯缨。君穷犹鬼瞰，我病亦天黥。

古寺云埋径，官濠柳暗城。便应从此去，已负白鸥盟。
上元再题
方回（元代）

梅残万点路傍雪，桃露一班梢上红。
惆怅六鳌山已去，了无情绪答春风
见萤火
杜甫（唐代）

巫山秋夜萤火飞，帘疏巧入坐人衣。忽惊屋里琴书冷，

复乱檐边星宿稀。却绕井阑添个个，偶经花蕊弄辉辉。

沧江白发愁看汝，来岁如今归未归。
休洗红
李贺（唐代）

休洗红，洗多红色浅。
卿卿骋少年，昨日殷桥见。
封侯早归来，莫作弦上箭。
六月
赵璜（明代）

六月火云散，蝉声鸣树梢。秋风岂便借，客思已萧条。

倾国三年别，烟霞一路遥。行人断消息，更上灞陵桥。
蕉石轩
文嘉（明代）

太湖石畔种芭蕉，色映轩窗碧雾摇。瘦骨主人清似水，煮茶香透竹间桥。
相州山池作
张说（唐代）

尝怀谢公咏，山水陶嘉月。及此年事衰，徒看众花发。

观鱼乐何年，听鸟情都歇。星汉流不停，蓬莱去难越。

邺中秋麦秀，淇上春云没。日见尘物空，如何静心阙。
双柏
何景明（明代）

双柏种何岁，苍然盘据深。蛟龙犹有甲，观鹤尔何心。

月过阴移壁，风生响度岑。万年烟雾里，长得护禅林。
应制宁戚扣角图歌
倪谦（明代）

齐桓有国东海头，贤声藉藉闻诸侯。会盟歃血霸中土，能以大义尊宗周。

当时左右赖良弼，弓旌不惜频招求。君门万里孰能达，犹有隐沦甘饭牛。

宁生驱车卧牛下，夜叩牛角商声讴。南山白石发高兴，坐叹尧舜逢无由。

短衣至骭老贫贱，壮志功名行且休。公闻歌声加敬礼，知乃异士非常流。

一朝振拔置相位，宵旰与之图治谋。功光赐履保民社，麟笔曾经宣圣修。

攘夷匡世岂不美，惜假仁义无弘猷。何如圣主建皇极，钓渭耕莘俱见收。

群贤致主迈三五，宁有耆畯居林陬。赓歌响荅在庭陛，永固皇图千万秋。
天柱雉儿行
利书记（宋代）

当年江上扬风舲，淮山望极排空青。
今登天柱赏潜皖，元是吾家翡翠屏。
禅业一室因栖寄，选胜寻幽产真伪。
虚廊揩藓读残碑，三百年前刊异事。
此山开闢至唐初，乾元中作金仙居。
彭门大师日崇惠，裁基创始成茅庐。
牛头道化将雄镇，浮世劳生未知信。
乘开石上诵莲文，非谓疏慵效精进。
空山白尽接清宵，坏衲披肩度寂蓼。
玲珑宛转断人虏，七轴圆音震海潮。
奇哉有物名缘会，锦绣毛衣胜彩绘。
常伴山难兴鹧鸪，优游饮啄烟霞外。
山梁畴昔叹时哉，此日祗园应世来。
昂头敛翼傍禅石，下风侧听忘惊猜。
醍醐洒尽烧心火，暮去朝还无不可。
宜成永向佛菩提，春燕秋鸿岂知我。
俄闻荒草蜕其身，梦魂夜告生为人。
幽奇溪石验端的，右胥遗翎迹尚新。
妙龄自厌居民俗，祝发依师隐林麓。
他经虽授难遽通，唯有芬陀利精熟。
师因叹息省前缘，法种慈薰岂偶然。
立名定骨標殊特，灵休表示为佳傅。
闲行宴坐何超脱，古鉴无麋罢挥拂。
登高临远快幽情，满目风光旧时物。
几席巾瓶侍服勤，半首孜孜十九春。
西原危坐顺圆寂，武珠数粒辉香新。
真源始觉初无碍，月转祭空水归海。
千圣徒中孰后生，一片灵台长不昧。
回观轮裹漫周啾，暖日和风戏未休。
恩冤追逐荡不返，六道三途岂自由。
君不见潘安夸射赋，洞尔胸兮穿尔嗉。
又不见退之咏猎诗，马前五色随离彼。
云间哮声惧鹰隼，草中窟伏尤狐狸。
鲁恭去后无消息，更有仁恩沾动植。
桑下驯游哺影时，未必儿童能隐恻。
浮屠窣堵镇盘罔，累闻继夕胜禅光。
圣贤田地亦如此，方寸凡情未可量。
蜀川鹦鹉持经法，舍利精荧满金匣。
至今忆日惨严滋，群类悲鸣绕层塔。
近几濡须释子家，松枝雀化皆称嗟。
织毫不动几寒暑，鄱然只恐临苍霞。
贤王国士称奇绝，巨石岂碑争颂说。
妙墨高文璨斗星，陵迁谷变相磨减。
也知灵识尽超冥，证出斯禽事顾相。
寄言嗜欲沈迷者，请看天柱雉儿行。
送何元英
郑刚中（宋代）

己未夏入秦，马足临渭水。
辛酉冬使蜀，去谓亦无几。
君於两年冬，同我三万里。
我今寄戎阃，君复持行李。
客衣挂尘埃，闲关亦劳矣。
垂髫读诗书，平视取青紫。
侧翅随人飞，比计宁得已。
人生功与名，天付在男子。
有物执其柄，小大听所委。
请君但强饭，加意得生理。
见蜺傥弗骇，换骨正刀匕。
青春到边城，杂花乱如绮。
储粟三百万，护种一千壘。
日与诸少年，醉卧春风里。
行地勿我念，峡束江未起，
辨事早言还，下榻当设醴。
初夏幽居杂赋
陆游（宋代）

雨霁逢初夏，胡床荫绿槐。
半酣方嵬峨，假寐忽咍台。
小穗闲簪麦，微酸细嚼梅。
衰翁不禁老，更著物华催。
和知资州许广渊泽翁同年朝奉见寄
冯山（宋代）

每思同榜多零落，忽见新篇慰寂寥。今日抗尘俱白首，当时联翮共青霄。

休嗟远地犹沈俊，况是深知已满朝。饥渴未能亲一笑，祗忧严召促归轺。
守不吟因客谈及蟭蟟蜘蛛之巧赋此
谢榛（明代）

世人得意笑轗轲，多营寡营无不可。一时争巧鸟与虫，百年守不谁知我。

画里疑通五岳云，梦中恍驾三湘舸。少有四方志，老诫垂堂坐。

君不见池面生沤石迸火，汨罗葬身首阳饿。古今万事成浩叹，风雨西来木叶堕。

夜寒拥衾茅屋破，日出群动人高卧。力疾正披老庄图，邻翁扣门送药裹。
寄题不碍云轩二首
丁黼（宋代）

驾鹤归三岛，骑麟入九霄。
祗应明月夜，来此坐吹箫。
雪晴
胡仲弓（宋代）

云解雪初晴，青山依旧青。
水涵霜夜月，梅落晓天星。
造物无今古，人生几醉醒。
倚楼吟未足，更上武林亭。
雨后二篇 其二
李昭玘（宋代）

一气不自息，四时如转丸。月流天宇静，风掠叶声乾。

纨扇已谢事，莎虫将戒寒。登临偶有得，不复计悲欢。
呈余清老
吴则礼（宋代）

俛仰塞境断，追随春事幽。碧山朝曳屐，白浪晚维舟。

钟鼓鸣江渚，烟云暗郡楼。下帘煮新茗，聊为道人留。
春露亭词
苏天爵（元代）

镇阳东郭，滹沱北浒。有亭翼然，密迩先墓。草木蓊兮菲菲，雨露降兮朝晞。

云冥冥兮不返，鸟鵙鵙兮增悲。岁时兮来享，陟彼高兮骋望。

感吾念兮思亲，怅音容兮惚恍。览日月兮交驰，寒与暑兮相依。

尚永延兮孙子，勿俾汝亲兮鬼饥。
芦洲泛月
黄敬（清代）

淡北关前一小洲，荻芦摇曳泛中流。江含夜色清辉漾，月照波光罩影浮。

葭叶有声翻白露，浪花无际滚金毬。小船乘兴随机转，赛过苏公赤壁游。
鲤湖纪游十首和先辈龚司训韵 其十
黄仲昭（明代）

风光端不让天台，百尺珠帘映日开。寄语道人留半榻，功名债了拟重来。
题华清宫
杜常（宋代）

东别家山十六程，晓来和月到华清。
朝元阁下西风急，都入长杨作雨声。
送程给事知越州
王珫（宋代）

公住吴门枕太湖，风波不到十年馀。过家乞得蓬莱郡，去国初抛丽正庐。

阙下旧容乘驷马，江头急趁鲙鲈鱼。都门送客今何盛，百首诗轻百两车。
感时事戏作
张舜民（宋代）

少年辛苦校虫鱼，晚岁雕虫耻壮夫。
自是诸生犹习气，果然紫诏尽驱除。
酒间李驾皆投笔，地下班扬亦引车。
惟有少陵顽钝叟，静中吟撚白髭须。
午炊溪店
赵汝燧（宋代）

草店临流傍蓼汀，午炊于此片时停。健农怗岸般卵石，幼妇汲泉携斗瓶。

荐饭满盂山芋美，开窗匝室野花馨。隔篱庵舍极潇洒，万竹中间著小亭。
同闰师宿三门开化院二首
魏野（宋代）

白莲社主碧溪人，同宿三门寺里云。
四面涛声秋更怒，并床犹恐话难闻。
偈颂一百零二首
释绍昙（宋代）

山鬟风急坠松钗，冷灶凝烟午未斋。
黄独煨香不能熟，老僧忍未拾枯柴。
见成活业，出格安排。
懒瓒穷不彻，粪火一生埋。
武陵道中
唐庚（宋代）

朝持汉使节，暮作楚囚奔。路入离骚国，江通欸乃村。

垣墙知地湿，草木验冬温。寂寞桃源路，行人祗断魂。
赠方干
可朋（唐代）

盛名传出自皇州，一举参差便缩头。月里岂无攀桂分，

湖中刚爱钓鱼休。童偷诗藁呈邻叟，客乞书题谒郡侯。

独泛短舟何限景，波涛西接洞庭秋。
由玄武门出西华禁中作
汤珍（明代）

步蹑金鳌傍紫霄，宫墙周望郁迢迢。昭阳树色连西苑，太液波声出内桥。

殿栝苍虬云气吐，露荷仙掌日华摇。琼签忽听传壶史，昼漏沈沈籞宿遥。
题邓保章真二首
曾丰（宋代）

费尽精神星斗间，若为犹剩落毫端。
吾真更在此真外，收拾清明反自观。
玉楼春
欧阳修（宋代）

湖边柳外楼高处。望断云山多少路。阑干倚遍使人愁，又是天涯初日暮。

轻无管系狂无数。水畔花飞风里絮。算伊浑似薄情郎，去便不来来便去。
玉梁道中杂咏
罗与之（宋代）

乾坤扫阴霾，晴色敞幽谷。
山川荐秋容，奇秀若可匵。
千岩寄一筇，万里付双目。
行行翠烟中，日与清景逐。
过静林寺用琳老韵作四绝句
毛滂（宋代）

空庭不见人，乌啄僧台食。
林深露未晞，微风漏花沥。
山水 其二
商辂（明代）

苍崖万仞高插天，银河直与南溟连。画工绎思写缣素，天涯地角来笔端。

晴峦晓嶂空翠湿，水色湖光渺无极。依稀远树含紫烟，隐隐平林带秋色。

梦中忽向君山游，君山一发青如虬。觉来披图赋新句，潇湘云梦清气浮。
横山八景 其一 双华峰
孙承恩（明代）

奎壁两文星，化作吴中石。千古焕人文，精英射天碧。
宿大乘赠祖灯
李之仪（宋代）

倦游知止未知还，平日生涯只在山。金碧喜逢云外境，文章重见管中斑。

篆烟萦晓留无寐，宝铎吟风笑不閒。他日归栖虽有地，胜游终寄梦魂间。
清思
刘弇（宋代）

羲和日车说其辐，白雨洗天泊烦促。绿蒲紫荇媚回塘，摇摇瘦青环橚矗。

景长台榭翳复明，百尺虹腰粘净渌。神观翛然物外归，一簪斑箨动凉飔。

天上广寒之宫不足羡，人间缥清百斛真吾师。
论诗绝句四十首 其八 沈休文
李希圣（清代）

早年才弱患空疏，晚节苍凉独步初。玉貌内人今白首，不知家令是尚书。
蒲圻阴阳训术龚君素不识慕名来求自云伯晟任御史云其方物以其非素相知归之
罗玘（明代）

东风归去一星官，堂上东头是豸冠。如问翰林谁最健，此翁老未入诗坛。
除前一日方太常邀集朝天宫孟道士馆
欧大任（明代）

明庭典祀在甘泉，鸾鹤相随半欲仙。玉历嘉平秦地腊，金门方朔汉家年。

尊前忽下阴山雪，槛外长飞碣石烟。寓直二毛空自笑，将因恬旷学思玄。
寄题项圣予卢溪书院
曾丰（宋代）

中兴天子旌义门，荣光犹足昌弟昆。
冢庭衮衮义子孙，下相郎君开义塾。
美意非徒淑姻族，乡里烝烝义风俗。
乃翁固喜儿读书，更喜它人与儿俱。
儿今不替翁之初，人人忠孝书绪余。
初唐元勋几卿相，游逮岂无他绛帐。
姓名半出多显扬，河汾便是卢溪样。
题殷舍人宅木芙蓉
徐铉（宋代）

怜君庭下木芙蓉，袅袅纤枝淡淡红。晓吐芳心零宿露，

晚摇娇影媚清风。似含情态愁秋雨，暗减馨香借菊丛。

默饮数杯应未称，不知歌管与谁同。
次韵何师与梅花二绝示刘凝远 其二
周紫芝（宋代）

何人急遣蓬莱使，唤得春回江上村。谁信广平心已冷，老于花似太无恩。
风流子·淑景皇州满
佚名（宋代）

淑景皇州满，和风渐、催促柳花飞。过清明骤雨，五候台榭，青烟散入，新火开时。绣帘外、傍人飞燕子，映叶语黄鹂。秋千昼永，绮罗人散，花阴笑隔，红粉墙低。青门多行乐，寻芳处、何计强逐轻肥。空对旧游满目，谁共开眉。遇有时系马，垂杨影下，风前伫立，惆怅佳期。回望故园桃李，应待人归。
升堂颂古五十二首 其十四
释怀深（宋代）

一切法不生，一切法不灭。若能如是解，诸佛常现前。
鲛绡帕
瞿佑（元代）

茧结扶桑出海滨，远随机杼倩鲛人。不裁洛浦凌波袜，能代湘鲛拭泪巾。

紫麝熏香收汗润，彩毫传恨寄情真。吴绫轻薄番罗俗，出袖宜同掌上珍。
春晴感兴
齐己（唐代）

连旬阴翳晓来晴，水满圆塘照日明。岸草短长边过客，

江花红白里啼莺。野无征战时堪望，山有楼台暖好行。

桑柘依依禾黍绿，可怜归去是张衡。
雪後晚晴，四山皆青，惟东山全白。赋最爱东
杨万里（宋代）

只知逐胜忽忘寒，小立春风夕照间。
最爱东山晴後雪，软红光里涌银山。
朝中措·海棠零落瑒花繁
郭应祥（宋代）

海棠零落瑒花繁。春意已将阑。予告恰当寒食，邀宾同赏芳园。湄湘台畔，杯盘楚楚，歌舞喧喧。预约牡丹开後，更须重倒清尊。
寄怀朱标谢
李集（清代）

尚忆鸳湖棹，枫林得共游。如何一樽酒，翻作百端忧。

意气亲霜剑，飘零逐水鸥。至今凉月上，梦断荻花洲。
和陶饮酒二十首
苏轼（宋代）

醉中虽可乐，犹是生灭境。
云何得此身，不醉亦不醒。
痴如景升牛，莫保尻与领。
黠如东郭{左俊去亻右免}，束缚作毛颖。
乃知嵇叔夜，非坐虎文炳。
晓望
翁承赞（唐代）

清霜散漫似轻岚，玉阙参差万象涵。

独上秦台最高处，旧山依约在东南。
吊大林寺
周必大（宋代）

上尽诸峰地转平，天低云近日多阴。
古来南北通双径，此去东西启二林。
虞世南碑从泯没，白居易序合推寻。
匡庐第一金仙境，忍使如今遂陆沉。
中林道上
冯山（宋代）

中林山谷间，出没缘畏途。楩楠蔽白日，落落梁栋躯。

半为野火烧，摧颓委樵苏。清泉劳奔注，亦为势所驱。

微芒济物心，到海何其迂。吾物处其一，进退难与俱。

置身木雁间，恐非斯人徒。
南涧月夕
俞紫芝（宋代）

华发念秋晚，青灯怜夜长。香团菊花露，寒著橘林霜。

月在北窗底，人行南涧傍。婆娑不知去，身世两相忘。
译鸟言七章 其三 寒号
释函可（明代）

得过且过，身无毛，夜无窠。谁能留白日，莫使下沧波。
菩萨蛮（赠周国辅侍人）
辛弃疾（宋代）

画楼影蘸清溪水。歌声响彻行云里。帘幕燕双双。绿杨低映窗。

云中特地误。要试周郎顾。醉里客魂消。春风大小乔。
山居杂咏 其二
李云龙（明代）

山头凉雨过，一夜溪声急。向晓下藤床，开门飞泉入。
偈颂六十五首
释普济（宋代）

禾山打鼓，雪峰辊毬，
妙胜不打个般车里油。一双穷相手，
两个死柴头。
答诸公游山作
于石（宋代）

金华山巅一挥手，俯视尘寰仰星斗。
闲云满地白鹤飞，积雪暗星苍兕吼。
北山周回七百里，名著洞星非不久。
世人未识山中乐，问我山中何所有。
旧传叱石化羊眠，亦有耕田驱鹿走。
大士浴缾今尚在，孝标书堂谁与守。
翩然东访赤松子，何须辟谷能延寿。
出门一笑星地宽，龊龊徒为儿女丑。
君不见东坡游赤壁，东望武昌西夏口。
江山风月两依然，谁能与客攜鱼酒。
丽泽堂
华琪芳（明代）

风雨弦歌地，天教吾道南。交从澹处久，义向静中参。

得意鸟声悦，名言草色酣。雅歌能砭俗，何必假双柑。
卜算子 其三 和从善筹安堂赏海棠
赵师侠（宋代）

娇艳醉杨妃，轻袅怜飞燕。人在昭阳睡足时，初试妆深浅。

一段锦新裁，万里来何远。高烛休教照夜寒，媚脸融春艳。
春晚赋得馀花落
李益（唐代）

留春春竟去，春去花如此。蝶舞绕应稀，鸟惊飞讵已。

衰红辞故萼，繁绿扶彫蕊。自委不胜愁，庭风那更起。
三月十二属予初度时客舍承朱佥枢携僚佐见过
王逢（元代）

我生三月之仲丁，长庚辅日当奎星。
命居旄头身驿马，薄有抱奎多飘零。
鹔鷞尝贳金陵酒，蛟龙幸护钱塘篽。
鲁连海上隐行歌，吴王台前辞下走。
清斋庾杲廿七种，短疏刘蕡四三首。
才名从知造物恶，心脏空梦神人剖。
兹辰客舍风雨俱，汤饼尚少囊中蚨。
正冠试诵《蓼莪》什，冲泥适来樱笋厨。
帐士弹筝玉连琐，庐儿执爨貂襜褕。
落花簌簌香扫途，阖座气作思驰驱。
箕不以簸斗不夬，仰面大笑真吾徒。
依韵和查许国梅花六首 其三
陆佃（宋代）

平日栽培土尽黄，看来人自有閒忙。池台直下疏疏影，帘箔中间淡淡香。

命说梦魂犹未破，说汤滋味得先尝。凭谁为访桃花浪，何路能酬百谷王。
读陶渊明传二首 其一
郭祥正（宋代）

我爱陶渊明，超然遗世想。一奏无弦琴，妙曲寄玄响。

翛然听以气，万籁应诸掌。舟车就所便，丘壑信孤往。

泉涓木欣欣，酌酒助俯仰。酣醉颓云烟，舒啸逸罗网。

斯人孰可见，梦寐期佛彷。兀如南山松，亭亭植千丈。
平吴后三月三日华林园诗
王济（魏晋）

蠢尔长蛇，荐食江汜。我皇神武，泛舟万里。迅雷电迈，弗及掩耳。

思乐华林，薄采其兰。皇居伟则，芳园巨观。仁以山悦，水为智欢。

清池流爵，秘乐通玄。修罾洒鳞，大庖妙馔。物以时序，情以化宣。

终温且克，有肃初筵。嘉宾在兹，千禄永年。
端约遗墨梅以诗谢之
蔡戡（宋代）

先生出语已惊人，戏作梅花又逼真。
眼底江山诗有助，胸中丘壑画精神。
将应顺天试仍用前韵呈霭人樵野丈 其二
黄遵宪（清代）

辙乱旗翻屡败车，行吟憔悴比三闾。未知吾舌犹存否？终望臣饥得食诸。

辛苦低头就羁靮，功名借径寄诗书。若论稽古荣车服，久已临渊不羡鱼。
和陕令张师柔石柱村诗
邵雍（宋代）

君为陕县令，我实康公孙。
始祖有遗烈，托君访春存。
夫君有诗来，题云石柱村。
石柱之始立，於古无所根。
就勒分陕铭，惟唐人之言。
既历年所多，首尾无完文。
难以从考正，将焉求其源。
我患读书寡。知识无过人。
经书史传外，不能破群昏。
从长卿公羊，宜自陕而分。
从君陈毕命，宜成周而云。
二者兼取之，於义似或尊。
分政东西郊，可以陕洛论。
此说如近之，庶几缓纷纭。
甘棠之蔽芾，石柱之青新。
当时之盛事，予不得而亲。
二南之正化，二公之清芬。
千载之美谈，予可得而闻。
弃经而任传，儒者固不遵。
作诗以明之，驰此庸报君。
金陵杂兴二百首
苏泂（宋代）

春风动地卷红旌，人在清溪阔上行。
歌舞洗空亡国恨，风流太守亦多情。
遥和尘外上人与陆澧夜集山寺问涅槃义兼赏陆生文卷
皎然（唐代）

共是竹林贤，心从贝叶传。说经看月喻，开卷爱珠连。

清净遥城外，萧疏古塔前。应随北山子，高顶枕云眠。
风蝶令
朱敦儒（宋代）

试看何时有，元来总是空。丹砂只在酒杯中。看取乃公双颊、照人红。

花外庄周蝶，松间御寇风。古人漫尔说西东。何似自家识取、卖油翁。
德升尚书出示岁除用韦苏州韵前后二篇及两郎属和粲然盈轴赏叹之馀有感于中亦辄次韵书山居一时事 其二
綦崇礼（宋代）

儿童喜时节，老大悲齿发。流光难把玩，百年如倏忽。

夜灯犹故岁，晨燎已端月。回首名宦途，常虞骇机发。

今来对青山，安坐见春物。得失孰多少，且使寸心歇。
和郑康道探梅十绝句
李洪（宋代）

吟到梅开醉不休，十诗刻烛写蝇头。
须知老匠能雕句，月仄金盆独倚楼。
眉州
孙应时（宋代）

文华要是山川气，看到眉州四海空。
尊者庵前双石笋，令人真见两苏公。
月上海棠·孟婆且与我
赵佶（宋代）

孟婆且与我、做些方便。
游庐山山阳七咏 简寂观
苏辙（宋代）

山行但觉鸟声殊，渐近神仙简寂居。
门外长溪净客足，山腰苦笋助盘蔬。
乔松定有藏丹处，大石仍存拜斗余。
弟子苍髯年八十，养生世世授遗书。
古意四首 其一
周密（宋代）

至人斥八极，独与造物游。大道无端倪，讵可以力求。

鹏抟翅垂天，不作醯鸡谋。清啸发林麓，月落千山幽。
送新罗衲僧
贯休（唐代）

扶桑枝西真气奇，古人呼为师子儿。六环金锡轻摆撼，

万仞雪子空参差。枕上已无乡国梦，囊中犹挈石头碑。

多惭不便随高步，正是风清无事时。
归括苍和杨嗣之吏部烟雨楼韵四首
姜特立（宋代）

几重绿树暗罗纨，多少空蒙远近山。
物色联翩吟不断，使君佳句玉连环。
蝶恋花 其三 案《东白堂词选》题作「春病」
俞士彪（清代）

烟径凄迷生碧草。盼得春来，却被春颠倒。寒食清明都过了。

乍晴乍雨成烦恼。

镜里朱颜容易老。一段閒情，转怕人知道。昨夜小楼寒尚峭。

柳绵吹尽东风晓。
三衢效周雅作鹿鸣宴诗三章
袁甫（宋代）

鹿鸣鹿鸣，呦呦之声。
我有嘉宾，柯山之英。
来燕公堂，天府是升。
同我乡老，遹观劂成。
偶赋四首 其二
何巩道（明代）

玉楼遥隔水中央，星列秋河自作行。裁柳可怜逢落叶，养蚕多作爱丝长。

山光吐月当楼满，溪色摇花入座凉。行过故宫芳草绿，女郎羞说外家妆。
早热
白居易（唐代）

畏景又加旱，火云殊未收。篱暄饥有雀，池涸渴无鸥。

岸帻头仍痛，褰裳汗亦流。若为当此日，迁客向炎州。
閒中
真山民（宋代）

敢咎章缝解误人，甘於閒处著閒身。
腹中书在温仍熟，梦里诗成记不真。
引鹤徐行三迳晓，约梅同醉一壶春。
今朝有喜谁知得，新换衔头号散民。
竹屋
李坚（贞夫）（明代）

幽居谢尘市，有竹千万竿。四壁不受尘，拂座清风寒。

主人北窗下，琴书惬盘桓。出门即成趣，满目青琅玕。

忆初卜筑时，颇虞生植难。既严牛羊牧，复剪荆棘繁。

封培至今日，有此竹屋安。虽惭万间庇，自作千亩看。

崇篁丈人行，老节高岏巑。孙枝更秀拔，夭矫凌云端。

遂令竹屋名，旁溢四远宽。南阳有卧龙，草庐耸丘峦。

成都有少陵，草堂名不刊。地胜每因人，兹语良非谩。

寄声竹屋翁，勉陟前修坫。
前岁上元与赵任卿寓临安追逐甚今年同在建溪
家铉翁（宋代）

山城灯火已萧然，扫巷游人更雪天。
厌听落梅翻永夜，喜看飞絮卜丰年。
狂随戏蝶装罗髻，巧逐纖腰上舞筵。
明日瑶阶对琼树，会须微月与争妍。
十月三日秀亭二首
方回（元代）

乱峰古垒一荒台，自笑衰翁去复来。
石怪更宜添薜荔，树枯犹复寄莓苔。
四天无壁供诗眼，万古皆空付酒杯。
惆怅远惭羊叔子，秋阴欲暮角声哀。
题费宫人遗像 其二
梅宝璐（清代）

贞心如鉴数难徵，遗恨空怜太液凝。应化西山万峰雪，寒光长照十三陵。
渝江绿阴亭九日燕集
戴复古（宋代）

佳节重有感，人间行道难。
登高苦无地，把酒一凭栏。
山迥暮烟合，江空秋水寒。
沙头有鸂鶒，莫作鸳鸯看。
颂古
释道颜（宋代）

从来五逆怕闻雷，不似大虫看水磨。
孤峰顶上要同行，十字街头还共坐。
哲宗上太皇太后册宝五首 其五 太尉等奉册宝出入门用《正安》。
郊庙朝会歌辞（宋代）

玉车临御，凤盖棽丽。奉承宝册，弥文盛仪。抗声极律，助我孝熙。

天之所佑，万寿无期。
赠程处士
王绩（唐代）

百年长扰扰，万事悉悠悠。
日光随意落，河水任情流。
礼乐囚姬旦，诗书缚孔丘。
不如高枕枕，时取醉消愁。
读清河吴明府檄书感赋 其一
周音（清代）

登坛顾盼浮云清，遥指天日告列城。心长语重三丁宁，使我悲愤交纵横。

古称文章侔元气，武夫悍卒能挥涕。读公此书不堕泪，马牛衣裾神所弃。

酒酣倚剑发冲冠，道旁筑室古所患。何当众志化磐石，莫令咫尺生波澜。
范伯桢仲昭兄弟失西湖桃花之约口占寄恼
王叔承（明代）

才看蕊绽又花开，转眼飞英堕酒杯。
苕水菁山亦无赖，东风不送故人来。
乐游园望月
杨凭（唐代）

炎灵全盛地，明月半秋时。今古人同望，盈亏节暗移。

彩凝双月迥，轮度八川迟。共惜鸣珂去，金波送酒卮。
小洞烹茶坐石荫竹于水云间用陶司训韵 其一
区元晋（明代）

蚓窍初鸣竹径荫，茶炉声细石泉深。谁知千顷沧浪濯，未了卢仝七碗心。
裕州山中即景
李昌祺（明代）

晓露凝寒未结霜，农家禾黍喜登场。千林红叶兼黄叶，几树青杨间白杨。

叠嶂层峰云气密，奔流乱石涧声长。山深尽日行人少，野菊花开著处香。
进修堂前荷池
范成大（宋代）

方池留水胜埋盆，露入莲腮沁粉痕。
铃索无志人不到，小禽飞入闹荷根。
及第后呈朝中知己
李旭（唐代）

凌晨晓鼓奏嘉音，雷拥龙迎出陆沈。金榜高悬当玉阙，

锦衣即著到家林。真珠每被尘泥陷，病鹤多遭蝼蚁侵。

今日始知天有意，还教雪得一生心。
题洪复翁诗卷后二首 其二
方一夔（宋代）

诗里人传大小贤，自怜同业不同年。白云孺子诗千首，黄石老人书一编。

冷眼危途风竹乱，知心旧事雪松坚。别愁去作星桥梦，长傍河西牛斗边。
分题送周仕宣南台典吏 分得芙容堂
顾瑛（元代）

芙容并开开满堂，堂中美人倾玉觞。
画船鼓吹弄白日，回风惊起双鸳鸯。
偶书
史肃（金朝）

东风数点梨花雪，吹我伤春万里心。知有高亭堪眺远，惜无佳客共登临。

晴云入户团倾盖，飞鸟随人作好音。寒食清明少天色，孤居未要酒杯深。
陈太常谪官不赴十五年矣精修梵行与世尘绝圣主求旧一月三迁勉赴留省之命聊成二章以抒鄙素 其二
王世贞（明代）

羡尔幡然了宿因，秣陵秋色引征轮。赐环今日无同辈，请剑当年有直臣。

此去但修居士业，何妨重现宰官身。病夫伎俩消除尽，莫向明时及隐沦。
南歌子
蔡伸（宋代）

远水澄明绿，孤云黯淡愁。白萍红蓼满汀洲。肠断圆蟾空照、木兰舟。

节物伤羁旅，归程叹滞留。佳期已误小红楼。赖得今年犹有、闰中秋。
方广寺
释智愚（宋代）

云中玉磬无时响，木末金灯永夜明。胜地正缘人罕到，古今门户未尝扃。
东城晚眺
王嘉诜（清代）

秋山几点澹无辉，官柳萧疏尚拂衣。落日半城风色紧，寒鸦偏傍楚宫飞。
和君玉捕蝗杂咏 其五
彭汝砺（宋代）

马病风尘里，人疲簿领间。旱枯忧泽竭，汗浃怨风悭。

时雨恩终厚，骄阳势苦顽。降真香一炷，百拜望南山。
诗一首
陈抟（宋代）

华阴高处是吾宫，出即凌空跨晓风。
台殿不将金锁闭，来时自有白云封。
仁平慧永慧澄三上人自燕京至四月八日青溪斋会即往礼补陀岩二首 其二
欧大任（明代）

宝海光中观世音，补陀岩上昼萧森。学人摄念无生忍，办得西来一片心。
游集禧中元东轩分题得东字
王安礼（宋代）

策马从仙子，探春游帝宫。爱此高尚志，开轩池水东。

鸭绿漾残日，树碧留清风。生我潇洒思，超然尘世中。
李粹伯侍御挽词二首
范成大（宋代）

奕叶邯郸後，乘骢第一人。
交情多旧雨，到处有阳春。
磊落功名意，摧颓梦幻身。
黄垆高可隐，何地著经纶。
老人松
方信孺（宋代）

上古轮囷说寿樗，何人玉斧劚霜腴。
有知定见非凡物，盍作堂堂五大夫。
多丽 冬夜病卧不寐，倚枕赋此
钱念生（清代）

听声声。城头画角哀鸣。怪无端、频来枕上，梦魂欲定还惊。

意频频、凄凄切切，人寂寂、冷冷清清。寒逼罗纬，风欺灯影，此时此际暗愁生。

更窗外、萧萧落叶，和雨洒幽庭。那堪又，孤鸿嘹唳，似诉离情。

忆别离、千里万里，叹几度误归程。病和贫、一身独倚，愁与恨、两地难并。

如此残年，者般凄况，彻宵挨遍短长更。只赢得、双眸长醒，弱骨瘦伶俜。

悲吟罢，问天何意，付我心灵。
句
范元作（宋代）

山连巫峡几千里，水阔沅湘三四州。
西江月·发白犹敧旅枕
周紫芝（宋代）

发白犹敧旅枕，溪深未挂烟莎。往来苕霅意如何。应有轻鸥笑我。细算年来活计，只消一个渔舟。金鱼无分不须求。只乞鲈鱼换酒。
七言四韵十六首
张伯端（宋代）

学仙须是学天仙，惟有金丹最的端。
二物会时情性合，五行全处虎龙蟠。
本因戊己为媒聘，遂使夫妻镇合欢。
只候功成朝北阙，九霞光里驾祥鸾。
和静春赠唐心月韵 其五
龚璛（元代）

旧雨人来今不来，柴门自为晚凉开。平生所得二三子，一日须来一百回。
留别各垣科长
邓云霄（明代）

雪涕中原感慨馀。离亭斜日揽君裾。南音忍听将归曲，北阙谁收痛哭书？

梦绕掖垣还有竹，秋回故国岂无鱼。他年欲访垂纶地，杜若洲边半亩居。
夜合花•同毛稚黄湖心亭眺望
沈谦（清代）

复嶂笼烟，孤城却月，中堆万顷琉璃。惊魂炫目，空花忽现离奇。

山钟断，水禽啼。倚危栏、独振吾衣。哀筝未阕，一声长啸，风起云飞。

休将帘幕低垂。待向浪痕高处，漫泼金卮。东吴南宋，都成野马游丝。

头欲白，泪频挥。算将来、不饮真痴。酒酣起舞，君休捉住，黄鹤同骑。
偈颂十首
释昙密（宋代）

一二三四五，金木水火土。
拾得语寒山，丰干骑老虎。
报君知，莫奔卤。
从来保福卤谩人，不似禾山解打鼓。
待夜出妓诗
沈君攸（南北朝）

帘间月色度，烛定妓成行。回身钏玉动，顿履佩珠鸣。

低衫拂鬟影，举扇起歌声。匣中曲犹奏，掌上体应轻。
踏莎行·殢酒情怀
佚名（宋代）

殢酒情怀，恨春时节。柳丝巷陌黄昏月。把君团扇卜君来，近墙扑得双蝴蝶。
笑不成言，喜还生怯。颠狂绝似前春雪。夜寒无处著相思，梨花一树人如削。
南乡子（夏日作）
李之仪（宋代）

绿水满池塘。点水蜻蜓避燕忙。杏子压枝黄半熟，邻墙。风送荷花几阵香。
角簟衬牙床。汗透鲛绡昼影长。点滴芭蕉疏雨过，微凉。画角悠悠送夕阳。
凝翠 其四
李纲（宋代）

林中轻素起寒烟，两两飞鸥傍钓船。心在江湖归未得，晚来幽独更悽然。
别吕守三首
黄公度（宋代）

家世唐萧瑀，风流晋谢安。
胸中畜邱壑，笔下富波澜。
耆旧讴歌惜，宾僚礼数宽。
龚黄初报政，飞诏忽江干。
鼠莽草
乔梦符（宋代）

闻有一草名鼠莽，食之随死不可医。
非惟自己爱毒烈，辄使妻儿常号悲。
本图将此报私忿，不知官府诚难欺。
人生乐国岂易得，轻命如此何愚痴。
县令惭无功及民，徒有勤恳形诸辞。
后来有问谁为此，但道东阳田家儿。
次韵山庄杂咏十首 其十 怀新
周密（宋代）

我不如老农，绸缪先牖户。万宝忽已新，见此离离黍。

田家终岁劳，一饱天所许。细诵七月诗，仁意森莫禦。

年登而民贫，未谂何以故。
杨诚斋作日屋名小旸谷次其韵
姜特立（宋代）

旋规旸谷敌霜天，掩映金乌上紫烟。困睡不愁挥瓮肘，坐吟无复耸诗肩。
怀九老诗九章 其一 丹徒杨山人铸
姚燮（清代）

乾嘉名流此硕果，秋影君山玉为笴。瓣香太白无俗诗，江上年年走烟舸。

春灯画雨金阊城，携箫拨柳同狎莺。结髯醉作女儿态，使我难忘那夜情。
杂曲歌辞·第六彻
佚名（隋代）

闺烛无人影，罗屏有梦魂。近来音耗绝，终日望君门。